CELEX: 32009D1217(01)
Language: mt
Date: 2009-12-02 00:00:00
Title: Deċiżjoni tal-President tal-Kummissjoni Ewropea tat- 2 ta’ Diċembru 2009 dwar il-firma tar-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati (C(2009) 9848)

17.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 332/78
            
         DEĊIŻJONI TAL-PRESIDENT TAL-KUMMISSJONI EWROPEA
   tat-2 ta’ Diċembru 2009
   dwar il-firma tar-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati
   (C(2009) 9848)
   IL-PRESIDENT TAL-KUMMISSJONI EWROPEA,
   Wara li kkunsdra it-Trattat dwar l-Unjoni Ewropea,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 297 (2) tiegħu,
   Wara li kkunsidra t-Trattat li jistabbilixxi l-Komunità Ewropea dwar l-Enerġija Atomika,
   ADOTTA DIN ID-DEĊIŻJONI:
   Artikolu 1
   Ir-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati, adottati bil-proċedura orali f’konformità mal-Artikolu 8 tar-Regoli tal-Proċedura tal-Kummissjoni, għandhom jiġu ffirmati mill-President permezz ta’ nota sommarja matul il-laqgħa tal-Kummissjoni meta jiġu adottati. Din in-nota għandha tiġi ffirmata mill-President jew Membru tal-Kummissjoni f’ismu, skont l-ordni ta’ preċedenza stabbilit mill-President.
   Ir-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati, adottati bil-proċedura bil-miktub f’konformità mal-Artikolu 12 tar-Regoli ta’ Proċedura, għandhom jiġu elenkati f’nota tal-ġurnata. In-noti tal-ġurnata għandhom jiġu msemmija, u jiġu annessi, fin-nota sommarja ppreparata għal-laqgħa tal-Kummissjoni skont l-Artikolu 17 (1) tar-Regoli tal-Proċedura, li tiġi ffirmata mill-President matul il-laqgħa. Madanakollu, il-President jiddelega lis-segretarju Ġenerali l-firma ta’ dawk l-atti meta l-urġenza titlob li ma jistgħux jistennew sal-laqgħa tal-Kummissjoni li jmiss sabiex jiġu ppubblikati u jidħlu fis-seħħ.
   Il-firma tar-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati, adottati bil-proċedura ta’ awtorizzazzjoni f’konformità mal-Artikolu 13 tar-Regoli ta’ Proċedura, hija ddelegata lill-Istati Membri tal-Kummissjoni li lilhom ġew mogħtija l-poteri li jadottaw.
   Il-firma tar-regolamenti, direttivi u deċiżjonijiet tal-Kummissjoni, meta dawn tal-aħħar ma jispeċifikawx lil min huma indirizzati, adottati bil-proċedura ta’ delegazzjoni jew subdelegazzjoni f’konformità mal-Artikoli 13, 14 u 15 tar-Regoli ta’ Proċedura, hija ddelegata lill-uffiċjali li lilhom ġew mogħtija l-poteri li jadottaw.
   Artikolu 2
   Din id-Deċiżjoni għandha tapplika mill-1 ta’ Diċembru 2009.
   
      Magħmul fi Brussell, it-2 ta’ Diċembru 2009.
      
         
            Il-President
         
         José Manuel BARROSO